過大孤山
作者：余靖
朝代：宋

paragraphs: 有形天地分，設險山河壯。
孤山鎮南服，峨峨楚之望。
中立亡所倚，屹然怪其狀。
石嵾入春空，翠柱搘秋浪。
片時起雪痕，萬頃排霜杖。
噫氣專呼吸，橫流以溟漲。
行人多躁進，那解明得喪。
不顧風濤險，半就江魚葬。
挂席經其旁，往往乞靈貺。
遂因孤獨名，塑立輕盈像。
綽約姑射姿，夢魂巫峽想。
如何方面祠，終古承其妄。
五嶽視三公，降殺不過兩。
不然爲子男，何以通祀享。
四氣均分風，條融各有掌。
避其狂怒勢，亦可利攸往。
亭育天地心，憑險恣蕩漾。
正直鬼神德，非名奚獨饗。
不使悔吝侵，庶幾忠信仗。
在人不在神，勿爲虛稽顙。